Psalm 5 – God gee vreugde aan dié wat by Hom skuil – Bybelskool
Twee groepe mense word beskryf in dié Psalm: dié wat op God vertrou (regverdiges) en dié wat goddeloos is.
Let op dat die goddeloses hier met 'n verskeidenheid terme in vers 6-7 beskryf word: hooghartiges, onreg-doeners, leuenaars, moordenaars en bedrieërs. Dawid ervaar hulle nog verder in vers 10 as mense wat onwaarhede verkondig, en in die proses sy ondergang beplan deur hom te vlei, maar in werklikheid sy dood te beplan. Dit is nie net wat hulle doen nie, maar ook wat hulle sê (sins of speech – soos Craigie dit noem). In wese, sê Dawid, is dié manier van lewe 'n opstand teen God (vers 11), soos inderdaad alle sondes in hulle wese is.
Daarenteen word dié wat op God vertrou, eers in die laaste vers as regverdiges beskryf, anders as wat 'n mens sou verwag. Let op hoe Dawid staat maak op God as Koning wat na hom sal luister as hy sug, roep en bid (vers 2-3) en op God wag (vers 4). Dit is deur God se groot liefde wat hy in staat is om in God se huis in te gaan en voor Hom te buig en aan Hom respek en eerbied te betoon. Terloops: dit kon tydens die tyd van die môre-offer gebeur het (vers 4 – Eks 29) of as deel van sy "stiltetyd".
Dawid maak dus staat op die regverdigheid wat God gee aan dié wat Hom soek en op Hom wag. Let op hoe hy by God pleit om hom te leer wat reg is, en te help om sy wil te doen, WANT hy het baie vyande wat hom juis van dié pad af kan weghou (vers 9)! Let op dat sy vrees nie net is dat hy die verkeerde sal doen nie, maar dat hy soos sy vyande sal word.
Daar is dus geen valse vertroue op sy eie waarde of vermoë voor God nie, slegs 'n reslose vertroue op wat God in sy lewe kan doen, om hom te bewaar van die lewenstyl van sy vyande, en die gebed dat God vir almal wat by Hom skuil vreugde en beskerming sal bied.
Dat hy dus in vers 13 oor die regverdiges se voorspoed en beskerming skryf, is 'n gevolg van God se teenwoordigheid in hulle lewe, nie oor die een of ander intrinsieke waarde wat hulle in leer en lewe het nie.